J E G Y Z Ő K Ö N Y V

Készült: Sály Község Önkormányzatának Képviselő-testülete 2024. december 16-án 13.00 órai kezdettel tartott nyílt üléséről.

Az ülés helye: Sály Község Önkormányzatának tanácskozóterme.

Jelen vannak:Hócza József polgármester,Szente Imre alpolgármester, dr. Nagy Jánosné, Szabó Valéria és Vanczák Róbert képviselők.

Igazoltan távol van: Farkas Zoltán és Kolossa Sándor képviselő.

Hócza József polgármester: Megállapította, hogy az ülés határozatképes, az ülést megnyitotta.

Jegyzőkönyvvezető: Dr. Molnár Sándor jegyző.

Jegyzőkönyvhitelesítőknek:Szente Imre alpolgármestert és Vanczák Róbert képviselőt kérte fel.

Hócza József polgármester:köszöntötte a megjelenteket, külön tisztelettel köszöntötte dr. Molnár Sándor jegyzőt.Ismertette a megtárgyalásra kerülő javasolt napirendet.

JAVASOLT N A P I R E N D

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

2./ Polgármester illetményének és költségtérítésének megállapítása.

Előadó: dr. Molnár Sándor jegyző

3./ Indítványok, javaslatok.

4./ Települési támogatások elbírálása. (zárt ülés)

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

JAVASOLT N A P I R E N D

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

2./ Polgármester illetményének és költségtérítésének megállapítása.

Előadó: dr. Molnár Sándor jegyző

3./ Indítványok, javaslatok.

4./ Települési támogatások elbírálása. (zárt ülés)

**Napirend tárgyalása**

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

Hócza József polgármester: tájékoztatta a képviselő-testületet, hogy a közösségi konyha beüzemeléséhez szükséges a Sályi Hétszínvirág Óvoda és Konyha alapító okiratának módosítása, telephely bejegyzéssel.

Ugyan az elmúlt időszakban több alkalommal is módosult az alapító okirat, de ez szükséges a zökkenőmentes beinduláshoz, hogy az illetékes hatóságok a működéshez szükséges engedélyeket ki tudják adni.

A képviselő-testület az előterjesztéssel egyetértett, s 5 igen, 0 nem szavazattal, 0 tartózkodással elfogadta a módosító javaslatot a Sályi Hétszínvirág Óvoda és Konyha alapító okiratának módosítására, a telephelyének bejegyzésével.

**Sály Község Önkormányzata Képviselő-testületének**

**1714/2024.(XII.16.) sz. határozata:**

Tárgy: Sályi Hétszínvirág Óvoda és Konyha (székhelye: 3425 Sály, Deák F. u. 56/B.) alapító okiratának módosítása, szolgáltatói nyilvántartásba történő bejegyzés módosítása, új telephely bejegyzése (3425 Sály, Kossuth L. u. 74-76. sz. 882. hrsz.)

Sály Község Önkormányzatának képviselő-testülete új telephely bejegyzésével (3425 Sály, Kossuth L. u. 74-76. sz. 882. hrsz.) módosítja a Sályi Hétszínvirág Óvoda és Konyha alapító okiratát, majd kérelmezi a szolgáltatói nyilvántartásba történő módosítását.

A Képviselő-testület felkéri és felhatalmazza a polgármestert az alapító okirat módosításával szükséges intézkedések megtételével, majd ezt követően a határozat végrehajtásához szükséges kérelmet a Borsod-Abaúj-Zemplén Megyei Kormányhivatal Hatósági Főosztály Szociális és Gyámügyi Osztályához nyújtsa be.

Felelős: Hócza József polgármester

Határidő: azonnal

2./ Polgármester illetményének és költségtérítésének megállapítása.

Előadó: dr. Molnár Sándor jegyző

Dr. Molnár Sándor jegyző: a képviselő-testület elé terjesztette a főállású polgármester illetményére és költségtérítésére vonatkozó javaslatát, részletesen ismertetve ennek törvényi hátterét. Határozati javaslat a jegyzőkönyv mellékletét képezi. A polgármester illetményét a lakossági lélekszámot is figyelembe véve, 1.178.200 Ft-ban, költségtérítését 176.730 Ft-ban kell a képviselő-testületnek megállapítani.

A képviselő-testület az előterjesztéssel egyetértett, s 4 igen, 0 nem szavazattal, 1 tartózkodással megállapította 2024. október 1-jétől kezdődően visszamenőleg a polgármester illetményét, 2025. június 30-ával bezárólag.

**Sály Község Önkormányzata Képviselő-testületének**

**1715/2024.(XII.16.) sz. határozata**

**Tárgy:** **Hócza József főállású polgármester** illetményének és költségtérítésének megállapítása az Mötv. vonatkozó rendelkezését módosító és kiegészítő 2024. évi LVIII. törvény alapján.

A Képviselő-testület Hócza József főállású polgármester havi illetményének összegét a Magyarország helyi önkormányzatairól szóló 2011. évi CLXXXIX. törvény (Mötv.) 71.§ /4/ bekezdés b) pontja, (4a) bekezdése és 146/M. §-a alapján, 2024. október 1-jével kezdődően 2025. június 30-ával bezárólag

bruttó 1.178.200.- Ft-ban, azaz egymillió-egyszáz-hetvennyolcezer-kettőszáz forintban állapítja meg.

A polgármester illetménye 15 %-ának megfelelő mértékű költségtérítésre is jogosult, melynek összege az előzőekben megállapított illetménye folyósításának időszakában havi 176.730,- Ft, azaz egyszázhetvenhatezer-hétszázharminc forint.

A Képviselő- testület felkéri a jegyzőt, hogy a határozat végrehajtásához szükséges intézkedést tegye meg.

**Határidő:** azonnal.

**Felelős:** dr. Molnár Sándor jegyző.

3./ Indítványok, javaslatok.

Beiskolázási körzethatár tervezet véleményezése.

Hócza József polgármester: a Mezőkövesdi Tankerületi Központ megküldte a beiskolázási körzethatár tervezetet véleményezésre.

Kérte a tervezet megtárgyalást, majd javasolta annak elfogadását.

A képviselő-testület a beiskolázási körzethatár-tervezetével egyetértett, s 5 igen, 0 nem szavazattal, 0 tartózkodással azt elfogadta.

**Sály Község Önkormányzata Képviselő-testületének**

**1716/2024.(XII.16.) sz. határozata**

Tárgy: Beiskolázási körzethatár tervezet véleményezése.

A képviselő-testület megtárgyalta a Mezőkövesdi Tankerületi Központ által megküldött beiskolázási körzethatár-tervezetet.

A nevelési-oktatási intézmények működéséről és a köznevelési intézmények névhasználatáról szóló 20/2012.(VIII.31.) EMMI rendelet 24. § (1a) bekezdésére hivatkozással a képviselő-testület véleményezte a tervezetet.

Sály Község Önkormányzatának Képviselő-testülete a beiskolázási körzethatár-tervezetével egyetértett, azt jóváhagyólag tudomásul vette.

Dr. Nagy Jánosné képviselő: szót kért, hogy ismételten előterjessze a köztisztviselők bérfejlesztését. A választás környékén olyan ígéret hangzott el a szájából, hogy a bérfejlesztés nincs elfelejtve, azt a köztisztviselők meg fogják kapni. Szomorúnak tartja, hogy jegyző úr a képviselő-testület határozatát törvénysértőnek ítélte meg, amelyben kérték, a bérfejlesztés végrehajtását az 5 fő köztisztviselő részére. Törvényességi szempontból egyébként nem került kifogás alá. A közös hivatal működésével kapcsolatban pedig meg kívánta jegyezni, hogy még a nyár folyamán, augusztus hónapban a székhely önkormányzatnak likviditási problémái voltak, decemberre 8.000 e Ft-os megtakarítással rendelkezik.

Dr. Molnár Sándor jegyző: a Tibolddaróci Közös Önkormányzati Hivatal egységes hivatalt alkot, nem gazdálkodhat külön-külön Sály és Tibolddaróc, a képviselő-testületek egyetértése szükséges minden esetben. Polgármester Asszonyt tájékoztatta, hogy jelen maradvány terhére nem vállalnak be több évre kiható kötelezettséget. Az átmeneti maradvány összegét jutalomra tudták felhasználni, arra több évre kihatással járó bérfejlesztést nem lehetett beütemezni. Ezt a levelet a Polgármester Asszonynak megküldte, de meg fogja küldeni a képviselő-testületnek is, ha erről nem kerültek tájékoztatásra.

Dr. Nagy Jánosné képviselő: a képviselő-testület tagjai diplomás emberek, akik ezt meg is értik, eddig a jegyző úr által elmondottakat nem ismerték. Javasolta, hogy januárban ismét térjenek vissza a bérfejlesztésre. Említést tett arra is, hogy bérfeszültség jelentkezik az egészségügyben is, az asszisztens bére 50 ezer forinttal kevesebb a kötelező bértől.

Hócza József polgármester: tájékoztatta a képviselőket, hogy az elmúlt ülésük után tárgyalt Jegyző Úrral, s a maradványuk terhére kérte, hogy az 5 fő köztisztviselő részesüljön bruttó 600.000 Ft jutalomban. A még továbbiakban fennmaradó összeget, amely Sály települést illeti, Sály fogja felhasználni.

Továbbá bejelentette, hogy Cseh Norbert önkormányzati föld bérbevételével kereste meg.

A testület véleménye, hogy előbb azonosítsák a földterületet, majd döntsenek, hogy bérbe adják, vagy az önkormányzat végezze el annak tisztítását, kaszálását.

Hócza József polgármester: a nyílt ülést 13,25 órakor berekesztette, kérte hogy ülésüket zárt üléssel folytassák.

K.m.f.

Dr. Molnár Sándor Hócza József

jegyző polgármester

Szente Imre Vanczák Róbert

jegyzőkönyvhitelesítők